
E l ő t e r j e s z t é s

Berzence Nagyközség Önkormányzat Képviselő-testületének

2026. év augusztus hó 31. napján tartandó ülésére

.4.. napirendi pont 

Tárgy: A temetőkről és a temetkezési tevékenységről szóló 12/2022.(XI.29.) önkormányzati rendelet módosításának megtárgyalása

Előterjesztő: Keszericze István polgármester
Tisztelt Képviselő-testület!

A temetőkről és a temetkezési tevékenységről szóló 12/2022.(XI.29.) önkormányzati rendelet a Berzencei köztemetőben biztosított temetkezési szolgáltatások bővülése miatt felülvizsgálatra szorul.
A temető tulajdonosa és üzemeltetője, Berzence Nagyközség Önkormányzata a Versenyképes Járások Program keretén belül urnafal kiépítését valósította meg. Az urnafalban lévő urnafülkék bérletének feltételeit (megváltási díj, megváltás időtartama) a vonatkozó önkormányzati rendeletben kell szabályozni a temetőkről és a temetkezésről szóló 1999. évi XLIII. törvény (a továbbiakban: törvény), illetve a temetőkről és a temetkezésről szóló 1999. évi törvény végrehajtásáról szóló 145/1999.(X.l.) Korm. rendelet (a továbbiakban: korm. rendelet) alapján.
A törvény 41. § (3) bekezdés e) pontja ad felhatalmazást az önkormányzatnak rendeletalkotásra: “A települési önkormányzat, fővárosban a közgyűlés rendeletben állapítja meg - a köztemetőre vonatkozóan - különösen
a) a temető rendeltetésszerű használatához szükséges egyéb helyi tárgyi és infrastrukturális feltételeket;

b) a temető, ravatalozó használatának és igénybevételének szabályait;

c) a temetési hely gazdálkodási szabályait;

d) a sírhely méretezését, sírjelek alkalmazását, a kegyeleti tárgyak, növényzet elhelyezését, a sírgondozás szabályait;

e) temetőben a kegyeleti közszolgáltatások feltételeit, a temetési hely megváltásának és újraváltásának díját, a temetőfenntartási hozzájárulás díját, illetve a létesítmények és az üzemeltető által biztosított szolgáltatások igénybevételének díját;

f) a temetési szolgáltatás, illetőleg a temetőben végzett egyéb vállalkozói tevékenységek ellátásának temetői rendjét”

Előzetes hatásvizsgálat 

a jogalkotásról szóló 2010. évi CXXX. törvény 17.§ (1) bekezdése alapján:

	A rendelet-tervezet címe:
	A temetőről és a temetkezési tevékenységről szóló 12/2022.(XI.29.) önkormányzati rendelet módosításáról

	Társadalmi-gazdasági hatása:
	 A rendelet a temető rendezett és szabályozott használatát szolgálja. Önkormányzatot érintő jelentős gazdasági hatása nincs.



	Költségvetési hatása:
	A sírhely megváltási/újraváltási díj az önkormányzat bevétele. A temető fenntartás költsége az önkormányzat költségvetését terheli, mely feladat ellátásához az önkormányzat állami támogatásban részesül.

	Környezeti, egészségi következményei:
	Nincs 

	Adminisztratív terheket befolyásoló hatása:
	 Az adminisztráció csekély mértékű növekedése várható.

	Egyéb hatása:
	 Nincs

	A rendelet megalkotásának szükségessége:
	A temetőkről és a temetkezésről szóló 1999. évi XLIII. törvény 41.§ (3) bekezdése előírja a temetővel és temetkezéssel kapcsolatos helyi szabályok rendeleti szintű meghatározását, a rendeletalkotás kötelező.

	A rendelet megalkotása elmaradása esetén várható következmények:
	 Törvényességi felügyeleti intézkedés.

	A rendelet alkalmazásához szükséges személyi, szervezeti, tárgyi, pénzügyi feltételek:
	 A rendelet a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.


Kérem a Tisztelt Képviselő-testületet a rendelet-tervezet megtárgyalására és a rendelet elfogadására. 

Berzence, 2026. augusztus 24. 

	
	Keszericze István

	
	polgármester


RENDELETTERVEZET

___________________________________________________________________________
Berzence Nagyközség Önkormányzat Képviselő-testületének 

…/2026.(IX.1.) önkormányzati rendelete


A temetőkről és a temetkezési tevékenységről szóló 12/2022.(XI.29.) önkormányzati rendelet módosításáról
[1] Berzence Nagyközség Önkormányzat Képviselő-testülete a temetőben újonnan létesített urnafalban lévő urnafülkék hasznosítása, megváltása ügyében önkormányzati rendeletet alkot.
[2] Berzence Nagyközség Önkormányzata Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésben kapott felhatalmazás alapján, az Alaptörvény 32. cikk (1) bekezdésében meghatározott feladatkörében eljárva a következőket rendeli el:
1. §
A temetőkről és a temetkezési tevékenységről szóló 12/2022. (XI. 29.) önkormányzati rendelet 2. § (1) bekezdés b) pontja helyébe a következő rendelkezés lép:
( A köztemetőben az alábbi temetési helyek állnak rendelkezésre:)
„b)
 Hamvasztásos temetés esetén, urnasírhely, urnasírbolt, urnafülke.”
2. §
A temetőkről és a temetkezési tevékenységről szóló 12/2022. (XI. 29.) önkormányzati rendelet 3. § (2) bekezdése a következő e) ponttal egészül ki:
( Az egyszeri megváltás időtartama:)
„e)
urnafülke esetén 10 év”
3. §
A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklete az 1. melléklet szerint módosul.
4. §
Ez a rendelet 2026. szeptember 2-án lép hatályba, és 2026. szeptember 3-án hatályát veszti.

 
1. melléklet a 12/2026. (VIII. 26.) önkormányzati rendelethez
1. A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklet 5. pont helyébe a következő pont lép:
„5. Sírbolt: 35.000,- Ft”
2. A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklet 6. pont helyébe a következő pont lép:
„6. Urnasírbolt: 20.000,- Ft”
3. A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklet 7. pont helyébe a következő pont lép:
„7. Urnasírhely: 2.500,- Ft”
4. A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklet 8. pont helyébe a következő pont lép:
„8. Urnafülke: 40.000,- Ft”
5. A temetőkről és a temetkezési tevékenységről szóló 12/2022. (XI. 29.) önkormányzati rendelet 1. melléklet 9. pont helyébe a következő pont lép:
„9. Hűtőkamra használata: 3.100,- Ft/nap ”

